KIRJALLINEN KYSYMYS E-1958/03 esittäjä(t): Paulo Casaca (PSE) komissiolle. EMOTR-tukiosaston maksuja koskevat tiedot.



Virallinen lehti nro 051 E , 26/02/2004 s. 0165 - 0166



KIRJALLINEN KYSYMYS E-1958/03 esittäjä(t): Paulo Casaca (PSE) komissiolle (13. kesäkuuta 2003) Aihe: EMOTR-tukiosaston maksuja koskevat tiedot Parlamentin jäsen António Campos pyysi kirjallisessa kysymyksessään P-3775/02(1) komissiolta tietoja kunkin jäsenvaltion 100 suurimman edunsaajan vuosittaisesta osuudesta EMOTR-tukiosastosta myönnetyistä varoista. Komission vastaus koski kuitenkin vain suoria tukia, joiden osuus on ainoastaan 60 prosenttia kaikista EMOTR-tukiosaston maksuista. Eikö komissiolla ole CATS-järjestelmän kautta käytettävissään tietoja, joiden avulla se voisi vastata parlamentin jäsenen António Camposin kysymykseen EMOTR-tukiosastosta käytettyjen varojen kokonaismäärästä? Mikä on kussakin jäsenvaltiossa 100 suurimman edunsaajan vuosittainen osuus EMOTR-tukiosastosta myönnetyistä varoista, myös muihin menoihin kuin suoriin tukiin käytetyistä varoista? (1) EUVL C 192 E, 14.8.2003, s. 138. Franz Fischlerin komission puolesta antama vastaus (16. heinäkuuta 2003) Parlamentin jäsenelle ja sihteeristölle lähetetyissä kahdessa taulukossa on esitetty 14 jäsenvaltion(1) 100 suurimman edunsaajan suoran tuen (neuvoston asetuksessa N:o 1259/1999(2) tarkoitettu) ja muun Euroopan maatalouden ohjaus- ja tukirahastosta (EMOTR) maksetun tuen kokonaismäärä ja prosenttiset osuudet osuudet(3). EMOTR:n tukiosaston muihin maksuihin liittyvän taulukon osalta on syytä täsmentää seuraavassa muutamia seikkoja sekä selittää, miksi verrattain suuri osa kyseisistä tuista maksetaan rajalliselle saajajoukolle. Yhteisön tukea joidenkin markkinavälineiden, kuten vientituen, julkisen varastoinnin tai interventio-ostojen, muodossa saavat ovat tyypillisesti yrityksiä tai institutionaalisia yksiköitä. Näiden toimien tarkoituksena on kuitenkin tasapainottaa maataloustuotteiden markkinoita ja ylläpitää järkevä hintataso, mikä varmistaa viljelijöiden kohtuullisen toimeentulon. Viljelijät ovat luonnollisesti viime kädessä näiden tukijärjestelmien edunsaajia, vaikka he eivät saisikaan suoria tulonsiirtoja. Jotkin suuret markkinajärjestöt, kuten hedelmien ja vihannesten, banaanien ja tupakan tuottajat, toimivat niin, että maksut suoritetaan tavallisesti tuottajajärjestöille. Joissakin tällaisissa tuottajajärjestöissä on satoja jäseniä, joten maksut voivat olla merkittäviä. Kuitenkin tuottajajärjestöt ottavat maksut vastaan ja välittävät ne edunsaajille. Nämä jälkimmäiset siirrot eivät kuitenkaan ilmene CATS-tietokannasta. Sokerin yhteiseen markkinajärjestelyyn kuuluu tukimekanismeja, jotka eivät kohdistu suoraan viljelijöille. Niihin kuuluvat vientituet, tiettyjen kemianteollisuuden tuotteiden käytöstä myönnettävät tuotantotuet ja tuotetun sokerin markkinointiavustukset sekä jalostusavustukset tiettyjen raakasokereiden jalostamiseksi valkoiseksi sokeriksi. Tässäkin yhteydessä viljelijät ovat lopullisia tuensaajia, vaikka he eivät saakaan suoria tukimaksuja. Joidenkin markkinasäädösten nojalla tukea maksetaan liitännäishyödykkeiden, kuten kuivarehun tai puuvillan, prosessoijille. Näissäkin tukijärjestelmissä viljelijät ovat selvästi lopullisia tuensaajia, vaikka he eivät saakaan suoria tukimaksuja. Taulukko ei ota huomioon negatiivisia siirtoja, joita aiheutuu sanktioista, takaisinperinnästä ja muista seuraamuksista. Taulukkoon eivät sisälly Euroopan maatalouden ohjaus- ja tukirahaston (EMOTR) maaseudun kehittämismaksut. Näiden maksujen luonteen vuoksi CATS-tietokannassa ei voi olla täydellisiä tietoja kaikista järjestelmän puitteissa lopullisille edunsaajille suoritetuista maksuista. Lopuksi korostetaan vielä, että komission ehdottamien poliittisten muutosten johdosta epäsuorien tukijärjestelmien osuus on pienentynyt suhteessa suoriin tukijärjestelmiin, ja tämä kehitys jatkuu edelleen. Kymmenen viime vuoden aikana muiden EMOTR-tukien osuus budjetissa on laskenut 91 prosentista noin 35 prosenttiin vuonna 2001. (1) Kreikasta ei ole saatavilla riittäviä tietoja. (2) Neuvoston asetus (EY) N:o 1259/1999, annettu 17. toukokuuta 1999, yhteisen maatalouspolitiikan mukaisia suoran tuen järjestelmiä koskevista yhteisistä säännöistä (EYVL L 160, 26.6.1999). (3) Luvut koskevat tilivuotta 2000.